Makkarakaupan ovessa on lappu, joka kertoo uudesta tulemisesta. Kuva: Taina Virolainen Makkarakauppaan tehdään laaja remontti ennen uuden yrityksen avaamista. Kuva: Taina Virolainen

Makkarakauppa herää henkiin Oulun Etelätullissa loka-marraskuun vaihteessa uusin voimin. Samalla paikalla ollut Liha-ja Makkarakauppa lopetti toimintansa kannattamattomana heinäkuussa.

Kaupan lopettaminen sai aikaan kohun sosiaalisessa mediassa ja kirvoitti satoja kommentteja myös Kalevan uutiseen.

– Olimme todella hämmentyneitä siitä positiivisesta tulvasta, jolla makkarakauppaa toivottiin takaisin, kertoo Liha-ja Makkarakaupassa yrittäjänä ollut Kari Lappalainen.

Hän sai myös omaan sähköpostiinsa paljon viestejä, jossa kauppaa kaivattiin.

Lappalaisen mukaan yhtiöön tuli sellaisia tahoja, että makkarakauppa pystytään aloittamaan uudella konseptilla.

– Takana on kolme osakkeenomistajaa. Itse olen toimeksi saaneena ja teen palkkatyötä. Olen mukana uudessa yrityksessä myös pienellä osuudella.

Lappalainen ei paljasta muita osakkaita.

Uusi yhtiö on nimeltään Liha ja Kalakauppa Oy. Jatkossa tarjolla on liha- ja makkaratuotteiden lisäksi myös kaloja ja grillituotteita.

Kaloissa keskitytään lähituotteisiin kuten Perämeren kaloihin ja järvikaloihin. Lihapuolella jatketaan aikaisemman makkarakaupan linjoilla.

Kaupan tiloissa on alkanut tällä viikolla mittava remontti. Kaupan vanhat kylmäkalusteet vaihdetaan uusiin ja tilat ehostetaan.

Liha- ja Kalakauppa aikoo Lappalaisen mukaan toimia uudella ja nykyaikaisella tavalla, jossa on osansa myös sosiaalisella medialla.

Juttua muutettu kello 15. Uudistuneessa makkarakaupassa ei ole tarjolla pitsoja.

Kommentointi uutiseen on päättynyt.